Mynen fruntliken grot vnd gudwillige erbedinge stedes touoren. Wetet, ersamen leuen frunde, dat ich krech juwen [breff] des sondages vor vnser leuen vrouwen natiuitatis dagh, de geschreuen was des vridages na sunte Johannis Baptisten dach, inneholdende manch mere worden, wo Clawes Nestede, juwe medeborger, hefft juw to erkennende geuen, wij dat last vongangen etlike knapen, Stammers genomet, de etliken vnwillen mit den van Darfft hebben solen, dem vorgenanten Clawes vnd andere mer syne selskap eyn vat mit twern, kopper vnde anderen guderen, alz gy darinne roren, tuischen Reuel vnd Darfft scholen genomen hebben vnd affhendich gemaket, vnd dat se sullen sodane guder to my to Wyborgh gebracht, vnd ik sal se dar entholden husen vnd hegen etc. Ersamen leuen frunde. So moge gy weten, dat desulue Stammers des alderdurchluchtigesten fursten, myns gnedigen heren, des koninges dener gewest sin vnd noch hvdes dage sint vnd dat syne genade hadde densuluen Stammers hir to Wyborgh an my geschreuen so lange alz de vnwille vnd twedracht twisschen en vnd den van Darfft wurde hengelecht vnd vorliket. Vordder hebbe ick se in jenige mate vorhegnet edder gehuset nw in deme winter, als de vorbenomede Stammer weren vtgetogen vp der Darfftzsche strate vp eren finden, dar se do welche guder nemen; weme se tohorden, dat was my vnwitlich. Vnd do se to hus qwemen, vnderwisten se my, dat de guder nymand anders tohorden sunder ere rechte finde. Do schreff ik strax to Reuele, dat se ere baden hir hebben solden sulche guder to besende, oft se to Reuel edder och in jenige ander stede to hus horden. Hir qwam do nymand, de sulch gud anclagen wolde. In deme tagen de Stammer strax int erste vorjar to myns heren genade, als ich mene. So hebbe gy it wol vornomen, dat se dar sint. Darvmme, leuen frunde, isset sake dat juwe medeborger den vorbenomeden Stammern wat totospreken hebben, so moge gy se dar besoken laten, se weten sik dosuluest vterliken vorantwerden, van weme se sulcke guder genamen hebben. Hebben se juwen kopman wat beschediget, dar is myns heren genade sere integen, dergeliken ok my. Ersamen leuen frunde, wes ich iw to willen vnd leue don kan, dar sole gy my allewege gutwilligh inne finden. Hirmede beuele ich juwe ersamicheit Gode dem almechtigen. Gescreuen vp dem slote Wyborgh am hilgen kruces dage vphewinge, vnder myn ingesegel anno etc. lx:mo. Erik Axelsone in Lagnno ritter, hovetman vp Wyborgh. Adress: Den – – – ratmannen der stat Lubeck, mynen (etc.)